

Ordin nr. ......din...........2023

pentru modificarea Normei tehnice privind delimitarea zonelor de protecţie şi de siguranţă aferente capacităţilor energetice, aprobate prin Ordinul președintelui Autorității Naționale de Reglementare în Domeniul Energiei nr. 239/2019

Având în vedere prevederile art. 15 alin. (1) şi (3) din Legea energiei electrice şi a gazelor naturale nr. 123/2012, cu modificările şi completările ulterioare,
În temeiul prevederilor art. 15alin. (2) din Legea nr. 123/2012, cu modificările şi completările ulterioare,  ale art. 5 alin. (1) lit. c) precum şi ale art. 9 alin. (1) lit. h) din Ordonanța de urgență a Guvernului nr. 33/2007 privind organizarea și funcționarea Autorității Naționale de Reglementare în Domeniul Energiei, aprobată cu modificări și completări prin Legea nr. 160/2012, cu modificările şi completările ulterioare,

președintele Autorității Naționale de Reglementare în Domeniul Energiei emite următorul ordin:  

[bookmark: _Hlk536789401]Art.I. Norma tehnică privind delimitarea zonelor de protecţie şi de siguranţă aferente capacităţilor energetice, aprobată prin Ordinul președintelui Autorității Naționale de Reglementare în Domeniul Energiei nr. 239/2019, publicat în Monitorul Oficial al României, Partea I, nr. 36 și nr. 36 bis  din 20 ianuarie 2020, se modifică după cum urmează:
1. La articolul 7, punctul 3 se modifică și va avea următorul cuprins:
"3. Analiză de risc - documentaţie tehnico-economică de analiză a impactului nerespectării condiţiilor de coexistenţă reglementate. Se elaborează de către un expert tehnic de calitate şi extrajudiciar în domeniul instalaţiilor electrice tehnologice, care deţine legitimaţie/adeverinţă emisă de ANRE, sau de un expert calificat în prevenirea-reducerea riscurilor tehnologice, în scopul determinării factorilor de risc şi a riscului de expunere la orice accidente potenţiale, respectiv la poluare a persoanelor, bunurilor şi echipamentelor, precum şi pentru stabilirea măsurilor și costurilor necesare pentru îndepărtarea consecinţelor cauzate de un anumit factor de risc potenţial, a gradului de răspundere materială a fiecărei părţi, respectiv pentru identificarea măsurilor de diminuare a costurilor aferente consecinţelor cauzate de un anumit factor de risc; "


2. La articolul 7, punctul 47 se modifică și va avea următorul cuprins:
"47. Înaltă tensiune - tensiune a cărei valoare efectivă nominală este U(n) > 35 kV (în România, 110 kV, 220 kV, 400 kV și 750 kV); "
3. La Anexa 6, Capitolul II, alineatul (2) al punctului 2.1^1 se modifică și va avea următorul cuprins:
" (2) Pentru o LEA cu tensiunea nominală mai mare de 1 kV culoarul de trecere (de funcţionare), zona de protecţie şi zona de siguranţă coincid. "
4. La Anexa 6, Capitolul II, punctul 2.2 se modifică și va avea următorul cuprins:
" În culoarul de trecere (funcţionare) al LEA, având lăţimea stabilită conform pct. 2.3 alin.(1) este obligatorie respectarea prevederilor prezentei norme. "
5. La Anexa 6, Capitolul II, punctul 2.3 se modifică și va avea următorul cuprins:
" 2.3. (1) Dimensiunea zonei de siguranţă Z(sig) pentru LEA cu tensiuni nominale peste 1 kV (figura 1.a) este simetrică faţă de axul liniei şi se calculează cu relaţia:
Z(sig) = L(LEA) + 2 [l(iz) + f(c.max)] sin a(c) + 2 . d(s), în care:
● Z(sig) - dimensiunea zonei de siguranţă;
● L(LEA) - lăţimea maximă a stâlpilor (distanţa cea mai mare pe orizontală, transversal pe linie), [m];
● l(iz) - lungimea maximă a unui lanţ de susţinere utilizat pe linie [m];
● f(c.max) - săgeata maximă a conductorului, calculată în condiţiile de apariţie a vântului maxim, în cea mai mare deschidere existentă pe LEA [m];
● a(c) - unghiul maxim de înclinare a planului conductorului activ extrem sub acţiunea presiunii vântului maxim [°];.
● d(s) - distanţa minimă de siguranţă considerată pe orizontală, faţă de conductorul activ extrem la deviaţia sa maximă [m].

Figura 1.a Dimensiunea zonei de siguranţă

(2) Această relație se utilizează în următoarele situații:
        a) la evaluarea preliminară realizată de către operatorii de rețea privind amplasarea obiectivului în raport cu zona de siguranță a LEA;
b)  în cadrul studiilor de coexistență;
c) în cadrul analizelor de risc. "
6. La Anexa 6, Capitolul II, punctul 2.5 se modifică și va avea următorul cuprins:
"2.5. Lăţimile normate ale culoarelor de trecere pentru LEA simplu/dublu circuit, sunt următoarele:
• 24 m, pentru LEA cu tensiuni între 1kV şi 35 kV;
• 37 m, pentru LEA cu tensiuni de 110 kV;
• 55 m, pentru LEA cu tensiuni de 220 kV;
• 75 m, pentru LEA cu tensiuni de 400 kV;
• 81 m, pentru LEA cu tensiuni de 750 kV. "

7. La Anexa 6, Capitolul II, punctul 2.6  se modifică și va avea următorul cuprins:
"2.6. În cazul LEA construite pe terenuri silvice sau pe terenuri din domeniul public sau privat, precum grădini, curţi, livezi, zăvoaie, marginea drumurilor etc., unde există arbori/pomi fructiferi, lăţimile normate ale culoarelor de trecere pentru LEA simplu/dublu circuit sunt următoarele:
• 24 m, pentru LEA cu tensiuni între 1kV şi 35 kV;
• 32 m, pentru LEA cu tensiunea de 110 kV;
• 44 m, pentru LEA cu tensiunea de 220 kV;
• 54 m, pentru LEA cu tensiunea de 400 kV;
• 81 m, pentru LEA cu tensiunea de 750 kV. "
8. La Anexa 6, Capitolul III, după punctul 2.6 se adaugă un nou punct, punctul 2.6^1, care va avea următorul cuprins:
   "2.6^1 Lățimile normate ale culoarelor de trecere ale LEA stabilite la pct. 2.5 și 2.6 sunt utilizate de către operatorii de rețea  ca referințe pentru evaluarea poziției obiectivului în raport cu zona de siguranță a LEA, realizată în conformitate cu prevederile pct. 3.1.1 alin. (2), alin. (3) și alin. (4) "
 9. La Anexa 6, Capitolul III, punctul 2.18 se modifică și va avea următorul cuprins:
"2.18.Construcția sau reparația LEA care intersectează arii naturale protejate sau trec prin apropierea acestora, se realizează cu respectarea prevederilor Ordonanței de Urgență a Guvernuluinr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobate cu modificări și completări prin Legea nr. 49/2011, cu modificările şi completările ulterioare. "
10. La Anexa 6, Capitolul III, punctul 3.1.1 se modifică și va avea următorul cuprins:
"3.1.1. (1) Amplasarea unor obiective de tipul celor prevăzute în prezentul capitol la o distanţă mai mică decât distanţa de siguranţă sau în alte condiţii de siguranţă şi de protecţie decât cele reglementate în prezenta normă faţă de LEA, respectiv amplasarea LEA care urmează a se construi la o distanţă mai mică decât distanţa de siguranţă sau în alte condiţii de siguranţă şi de protecţie decât cele reglementate faţă de obiective de tipul menţionat, se poate realiza pe baza unei analize de risc şi cu acordul tuturor părţilor implicate.
(2) În situația în care, în urma aplicării de către operatorul de rețea a formulei de calcul al Z(sig) de la pct. 2.3 alin. (1), rezultă că Z(sig) < lățimea normată a culoarului de trecere, stabilită la pct. 2.5 și pct. 2.6, iar  obiectivul urmează să fie amplasat în zona situată între limita zonei de siguranță  și limita culoarului de trecere normat, nu este necesară realizarea unei analize de risc. 
(3) În situația în care, în urma aplicării de către operatorul de rețea a formulei de calcul al Z(sig) de la pct. 2.3 alin. (1), rezultă că Z(sig) < lățimea normată a culoarului de trecere, stabilită la pct. 2.5 și pct. 2.6, iar  obiectivul urmează să fie amplasat în interiorul Z(sig), se va solicita realizarea unei analize de risc.
(4) În situația în care, în urma aplicării de către operatorul de rețea a formulei de calcul al Z(sig) de la pct. 2.3 alin. (1), rezultă că Z(sig) > lățimea normată a culoarului de trecere, stabilită la pct. 2.5 și pct. 2.6, iar  obiectivul urmează să fie amplasat în zona situată între limita limita culoarului de trecere normat și  limita zonei de siguranță,  se va solicita realizarea unei analize de risc. "
11. La Anexa 6, Capitolul III, după punctul 3.25.4 se adaugă un nou punct, punctul 3.25.5, care va avea următorul cuprins:
"3.25.5 Prevederile stabilite la pct. 3.25.1- 3.25.4 se aplică panourilor fotovoltaice amplasate pe sol. Pentru panourile fotovolaice amplasate pe acoperișul clădirilor se vor aplica prevederile pct. 3.9, cu precizarea că distanțele menționate  în tabelul 13 se măsoară în raport cu  partea superioară a panourilor fotovoltaice. "

Art.II. Operatorii economici din sectorul energiei electrice duc la îndeplinire prevederile prezentului ordin, iar entităţile organizatorice din cadrul Autorităţii Naţionale de Reglementare în Domeniul Energiei urmăresc respectarea prevederilor prezentului ordin.


Art. III. Prezentul ordin se publică în Monitorul Oficial al României, Partea I.



Preşedintele Autorităţii Naţionale de Reglementare în Domeniul Energiei
[bookmark: _GoBack]Dumitru Chiriță

